    Ìyá rẹ̀ wò ó tàánútàánú nínú ilé wọn, ojú obìnrin náà yí sókè sódò o ń kọ bí mọ̀nàmọ́ná ojú ọ̀run, ó dáhùn ó ní, ‘Ọmọ mi, ọmọ mi, máṣe dáwọ́lé àti kọ́ ilé Ìgbéga-ọ̀run, àwọn tí ó jù ọ́ lọ ti gbìyànjú bẹ́ẹ̀ ni wọn kò le ṣee, nítorí Ọlarun ọba níkan ló mọ̀ bí ilé Ìgbéga-ọ̀run yóò ti ṣe di kíkọ́ ṣùgbọ́n nípa ti lébìrà, àwọn wọ̀n-ọnnì kò sí ni ìhín, wọ́n wà ní ọ̀run àpáàdì. Afi bí o bá lọ sí ọ̀run àpáàdì nìkan ni ó tó lè rí wọn. Bí o bá máa lọ, o níláti lọ gbé apo àlàáfíà ti ń bẹ ní iyààrá mi kí o fi pa ara, nítorí kí iná ọ̀run àpáàdì má ba le ṣe ọ ní nǹkankan, bí o bá sì fẹ́ mú àwọn ọ̀rẹ́ rẹ lọ, àwọn ènìyàn wọ̀nyí, o níláti fún olúkúlùkù wọn ní fìlà àírí ti ń bẹ nínú àpótí ńlá ní àbáwọ inú iyààrá mi kékeré, kí wọ́n dé e nítorí Èṣù kò gbọdọ̀ rí wọn, ṣùgbọ́n bí o tilẹ̀ jẹ́ pé ẹnikẹ́ni kò ni lè rí wọn bí kò ṣe ìwọ, síbẹ̀ àwọn náà níláti fi epo àlááfíà pa ara. Bí o bá pinnu láti lọ dandan (nítorí mo wòye pé ọ̀ràn náà wà lọ́kàn rẹ púpọ̀). Ìgbà tí o bá dé ọ̀run Àpáàdì gan-na, máa lọ gan-an ran sí ọ̀dọ̀ Èṣù ní inú ààfin rẹ̀. Ṣùgbọ́n máṣe dọ̀bálẹ̀ fún-un, bẹ́ẹ̀ ni ìwọ kò gbọdọ ké ‘Kábíyèsí’ nítorí ọjọ́ tí ọmọ ìmọ́lẹ̀ bá tẹríba fún Èṣù ni ayé ọmọ náà pín. Ìba ohun tí mo lè sọ fún ọ ni èyí, ọmọ mi’.
    Iya re wo o taanutaanu ninu ile won, oju obinrin naa yi soke sodo o n ko bi monamona oju orun, o dahun o ni, ‘Omo mi, omo mi, mase dawole ati ko ile Igbega-orun, awon ti o ju o lo ti gbiyanju bee ni won ko le see, nitori Olarun oba nikan lo mo bi ile Igbega-orun yoo ti se di kiko sugbon nipa ti lebira, awon won-onni ko si ni ihin, won wa ni orun apaadi. Afi bi o ba lo si orun apaadi nikan ni o to le ri won. Bi o ba maa lo, o nilati lo gbe apo alaafia ti n be ni iyaara mi ki o fi pa ara, nitori ki ina orun apaadi ma ba le se o ni nnkankan, bi o ba si fe mu awon ore re lo, awon eniyan wonyi, o nilati fun olukuluku won ni fila airi ti n be ninu apoti nla ni abawo inu iyaara mi kekere, ki won de e nitori Esu ko gbodo ri won, sugbon bi o tile je pe enikeni ko ni le ri won bi ko se iwo, sibe awon naa nilati fi epo alaafia pa ara. Bi o ba pinnu lati lo dandan (nitori mo woye pe oran naa wa lokan re pupo). Igba ti o ba de orun Apaadi gan-na, maa lo gan-an ran si odo Esu ni inu aafin re. Sugbon mase dobale fun-un, bee ni iwo ko gbodo ke ‘Kabiyesi’ nitori ojo ti omo imole ba teriba fun Esu ni aye omo naa pin. Iba ohun ti mo le so fun o ni eyi, omo mi’.